Santa Maria in Trastevere basilika

Santa Maria in Trastevere basilika Erroma hiriburuko Trastevere auzoan dagoen basilika garrantzitsuena da. Historia Kalisto I.ak sortu zuen eliza III. mendean soldadu erretiratuen Taberna meritoria izeneko aterpea zegoen tokian. Gaur egungo eraikinaren gehiengoa ordea 1140 eta 1143 artean Inozentzio II.ak egindako berriztatzearen ondorioa da. Karakalaren termen hondarretatik eta Janikuloko Isisen tenplutik harturiko harriekin egin zituzten habearteko kapitel jonikoak. XIX. mendean zutabeak garbitzen ari zirela Isis, Serapis eta Harpocratesen aurpegiak azaldu ziren eta Pio IX.ak aurpegi pagano horiek mailukadaka apurtzeko agindu zuen. Deskribapena Kanpandorre erromanikoa XII.mendekoa da. Basilikaren aurrealdea 1702an berriztu zen. Carlo Fontana arkitektoak diseinatu eta eraiki zuen. XV. mendekoa den iturria ere berak berriztu zuen. Mosaiko eder bat du goikaldean, erdian ama birjina haurtxoarekin ageri da eta alboan hamar emakume ditu, bakoitzak kriseilua eskutan duela. Barnealdean, elizaren oinarriak XII. mendearen aurreko egitura mantentzen du. Habearte nagusia eta albokoak bereizteko granitozko 22 zutabe daude, korintiar eta joniar kapitelak dituztenak. Elizaren alderdi baliotsueneakoa XII eta XIII. mendetako mosaikoek eta Domenichinoren sabai oktogonaleko margolanak osatzen dute. Iruditegia Erreferentziak Kanpo estekak